दो-तीन साल पहले की घटना है। रांची के एक बड़े स्वीट हाउस के मालिक ने अपने नाबालिग बेटे को रेस में इस्तेमाल होने वाली महंगी बाइक दिला दी. अपने मिलने वालों से वे बड़े गर्व से कहते थे कि बेटे ने जिद कर दी तो खरीदना पड़ा. बेटा बाइक को लेकर शहर की सड़कों पर उधम मचाता. उन्हें जानकारी भी होती तो ध्यान नहीं देते. बाइक तो दिला दी लेकिन ट्रैफिक रूल्स की जानकारी देनी जरूरी नहीं समझी. ड्राइविंग लाइसेंस के अभाव में या तेज ड्राइविंग के कारण कभी ट्रैफिक पुलिस के चक्कर में पड़ता तो पैसे और पैरवी के बल पर मैनेज कर लिया जाता. उसने बाइकर्स क्लब ज्वाइन कर लिया. धीरे-धीरे स्टंट करना सीखने लगा. एक दिन हाइवे पर स्टंट कर रहा था कि एक ट्रक की चपेट में आ गया और उसकी मौत हो गई. पिता की दौलत धरी की धरी रह गई. अब अफसोस करने के अलावा कोई चारा नहीं था. आए दिन इस तरह की घटनाएं घटती रहती हैं. अभी तक बाइकर्स गैंग के जितने लोग पकड़े गए हैं उनमें ज्यादातर बड़े बाप के बिगड़े बेटे थे. दौलतमंद होना और बात है, उसका दिखावा करना और बात. आधुनिक होना और बात है उसे ओढ़ने की कोशिश करना और बात. लेकिन कौन समझे कौन समझाए.